Մարկոս Ալոնսո (ֆուտբոլիստ)

Մարկոս Ալոնսո Պենյա (, հոկտեմբերի 1, 1959, Սանտանդեր, Իսպանիա — փետրվարի 9, 2023), իսպանացի ֆուտբոլիստ, հարձակվող։ Հայտնի է իր ելույթներով «Ատլետիկո Մադրիդ», «Բարսելոնա» ակումբներում և  Իսպանիայի հավաքականի կազմում։ Խաղացողի կարիերան ավարտելուց հետո մարզել է մի շարք իսպանական ակումբներ։ Ֆուտբոլիստի որդին է Մարկոս Ալոնսո Իմասան, հայրը՝ Մարկոս Ալոնսո Մենդոսան։

Ակումբային կարիերա 
Ալոնսոն «Ռեալ Մադրիդ» ակումբի սան է։ Պրոֆեսիոնալ մակարդակում իր դեբյուտը նա կատարել է «Ռասինգ Սանտանդեր» ակումբում 1977 թվականին, երկու տարի հետո տեղափոխվել է Մադրիդի «Ատլետիկո» ակումբ, իսկ 1982 թվականին սկսել է խաղալ «Բարսելոնա» ակումբում, որի կազմում անցկացրել է հինգ մրցաշրջան, որոնք եղել են նրա լավագույնը նրա կարիերայում։ Այդ տարիներին նա թիմի հետ միասին նվաճել է Իսպանիայի բոլոր հիմնական տիտղոսները և հասել ՈՒԵՖԱ Չեմպիոնների գավաթի խաղարկության երզրափակիչ։ «Բարսելոնա» ակումբից հետո նա վերադարձել է «Ատլետիկո Մադրիդ», սակայն նրա կարիերան անկում էր ապրում, և շուտով նա ավարտել է իր կարիերան «Ռասինգ Սանտանդեր» ակումբում։

Կարիերան հավաքականում 
Ալոնսոն Իսպանիայի ազգային հավաքականում իր դեբյուտը նշել է 1981 թվականի մարտի 25-ին՝ Անգլիայի հավաքականի դեմ խաղում։ Հավաքականի կազմում նա անցկացրել է ընդհանուր առմամբ 22 խաղ և խփել մեկ գոլ՝ գրավելով Իսլանդիայի հավաքականի դարպասը։ Իսպանիայի հավաքականի կազմում Մարկոս Ալոնսոն մասնակցել է 1984 թվականի Եվրոպայի առաջնությանը, որում Իսպանիան հասել է մինչև եզրափակիչ։

Մարզչական կարիերա 
Խաղացողի կարիերան ավարտելուց մի քանի տարի անց Ալոնսոն դարձել է «Ռայո Վալեկանո» ակումբի մարզիչը, ապա մարզել է մի շարք հայտնի իսպանական ակումբներ, որոնց թվում էին «Սևիլյան», «Ատլետիկո Մադրիդը», «Ռեալ Սարագոսան», «Ռեալ Վալյադոլիդը», «Մալագան», սակայն այդքան էլ մեծ հաջողություն չի ունեցել։ 2008 թվականին նա ղեկավարել է «Գրանադա-74» ակումբը, որը հետագայում դադարեցրել է իր գոյությունը։

Անձնական կյանք 
Մարկոս Ալոնսոյի հայրը՝ Մարկոս Ալոնսո Իմասը, նույնպես եղել է ֆուտբոլիստ, 1950-1960-ական թվականներին խաղացել է Մադրիդի «Ռեալում»։ Նրա որդին՝ Մարկոս Ալոնսո Մենդոսան, նույնպես խաղացել է ակումբի երիտասարդական համակարգում և Իսպանիայի մինչև 19 տարեկանների հավաքականում
։

Ձեռքբերումներ 
Բարսելոնա
 Իսպանիայի չեմպիոն (1) - 1984/85
 Իսպանիայի գավաթակիր (1) - 1982/83
 Իսպանիայի սուպերգավաթակիր (1) - 1983
 Իսպանիայի Լիգայի գավաթակիր (2) - 1982/83, 1985/86
 ՈՒԵՖԱ Չեմպիոնների լիգայի գավաթի խաղարկության եզրափակչի մասնակից (1) - 1985/1986
Իսպանիայի հավաքականում
 Եվրոպայի առաջնության արծաթե մեդալակիր (1) - 1984

Ծանոթագրություններ

Արտաքին հղումներ 
 Ֆուտբոլիստի էջը national-football-teams.com կայքում
 Ֆուտբոլիստի էջը weltfussball.de կայքում

Իսպանացի ֆուտբոլիստներ
Ֆուտբոլային մարզիչներ այբբենական կարգով
Իսպանիայի հավաքականի ֆուտբոլիստներ
Բարսելոնայի ֆուտբոլիստներ
Ֆուտբոլի հարձակվողներ
Լա Լիգայի ֆուտբոլիստներ
Ռասինգ Սանտանդերի ֆուտբոլիստներ